Jelaskan Sejarah dari Malwarebytes Inc. dalam bahasa melayu

Sejarah pengasasan dan latar belakang

Malwarebytes Inc. diasaskan secara tidak rasmi pada tahun 2004. Pada ketika itu, CEO dan pengasasnya, Marcin Kleczynski, yang berasal dari Poland, masih merupakan seorang remaja yang belajar di sekolah menengah Beensville, Illinois dan bekerja sebagai seorang juruteknik di kedai membaiki komputer di Chicago selepas sesi persekolahan. Semasa beliau bekerja di kedai tersebut, beliau menyedari bahawa apabila komputer yang dijangkiti oleh perisian hasad tiba di kedai mereka, komputer itu kebiasaannya akan diformatkan, walaupun jangkitan itu hanyalah sedikit. Sehinggalah pada satu masa, komputer ibunya dijangkiti perisian hasad ketika beliau menggunakannya untuk mencari permainan video di Internet, maka ketika itu Marcin mula mempelajari lebih lanjut tentang kenapa 'virus' itu tidak dihapuskan secara terus. Beliau mendapati bahawa perisian antivirus McAfee dan Symantec tidak dapat menghapuskan perisian hasad tersebut daripada sistem komputernya, maka cara yang terbaik pada masa itu adalah dengan memformatkannya. Beliau pernah menyebut, “Saya tidak pernah berasa begitu marah sebagaimana ketika komputer saya dijangkiti”, dan beliau juga mengakui bahawa ibunya menyuruh beliau membaikinya juga. Sehinggalah selepas Marcin membuat kiriman di dalam forum SpywareInfo yang popular pada waktu itu, beliau dapat mempelajari cara untuk memulihkannya. Beliau mengambil masa tiga hari. Syarikat ini telah diasaskan selepas peristiwa tersebut, semasa Marcin berbual-bual dan berkawan dengan beberapa orang penyunting forum tersebut yang memujuknya untuk membeli domain daripada mereka.

Bersama dengan salah seorang anggota tetap tapak sesawang itu, Bruce Harrison, Marcin telah menuliskan versi yang pertama bagi perisian syarikat ini. Pada tahun 2006, beliau bekerjasama dengan rakan sebiliknya di kolej untuk menghasilkan atur cara percuma yang dinamakan sebagai RogueRemover, iaitu utiliti yang mengkhusus dalam mencegah sejenis jangkitan yang dikenali sebagai rogues, yang memperdaya pengguna komputer untuk memberikan maklumat kad kredit mereka melalui perisian antivirus palsu. RogueRemover telah menjadi faktor utama yang menjurus kepada penghasilan perisian Malwarebytes Anti-Malware. Marcin juga telah mencipta forum yang membolehkan beliau menambah baik perisian tersebut melalui maklum balas. Marcin dan Bruce secara rasminya telah melancarkan Malwarebytes pasa 21 Januari 2008. Pada ketika itu, Marcin masih sedang belajar sains komputer di Universiti Illinois. Bruce dilantik sebagai naib presiden dalam bidang penyelidikan untuk syarikat Malwarebytes, dan seterusnya beliau mengambil Doug Swanson yang berpengalaman dalam membangunkan perisian percuma untuk bekerja dengan mereka. Marcus Chung, seorang pakar e-perdagangan yang dahulunya bekerja di syarikat GreenBorder, telah dilantik sebagai ketua pegawai pengendalian. Marcin dan Bruce menurut laporan, telah berjaya memungut $600,000 pada tahun pertama mereka memasarkan perisian itu, walaupun tidak bertemu secara bersemuka pada masa itu.